b'\n_START_ARTICLE_\nVen\xc3\xa4j\xc3\xa4n Grand Prix 2016\n_START_SECTION_\nVapaat harjoitukset\n_START_PARAGRAPH_\nToisessa harjoitusosiossa Ferrarin Sebastian Vettelin auto hyytyi radan varteen hydrauliikkaongelmien takia. Vettel sai viiden l\xc3\xa4ht\xc3\xb6ruudun rangaistuksen vaihdelaatikon vaihtamisesta.\n_START_SECTION_\nAika-ajot\n_START_PARAGRAPH_\nLewis Hamilton k\xc3\xa4rsi edellisen aika-ajon tapaan voimayksik\xc3\xb6n ongelmista. Hamilton selviytyi Q3-osioon, mutta ei saanut en\xc3\xa4\xc3\xa4 aikaa, j\xc3\xa4\xc3\xa4den ruutuun 10:n Nico Rosbergin ajaessa paalupaikalle. Sebastian Vettel ajoi toiseksi, mutta tippui ruutuun seitsem\xc3\xa4n l\xc3\xa4ht\xc3\xb6ruuturangaistuksensa seurauksena. N\xc3\xa4in ollen toiseksi nousi Williamsin Valtteri Bottas, kolmanneksi Ferrarin Kimi R\xc3\xa4ikk\xc3\xb6nen, nelj\xc3\xa4nneksi Felipe Massa, viidenneksi Red Bullin Daniel Ricciardo ja kuudenneksi Force Indian Sergio P\xc3\xa9rez.\n_START_SECTION_\nKilpailu\n_START_PARAGRAPH_\nKimi R\xc3\xa4ikk\xc3\xb6nen onnistui ohittamaan Valtteri Bottaksen toisen mutkan jarrutukseen. Taaempana Red Bullin Daniil Kvjat t\xc3\xb6rm\xc3\xa4si Sebastian Vettelin autoon, jonka johdosta Vettel osui Daniel Ricciardoon ja k\xc3\xa4rsi rengasrikon. Ricciardo puolestaan osui P\xc3\xa9reziin, jolta puhkesi oikea takarengas. Seuraavassa mutkassa Kvjat t\xc3\xb6rm\xc3\xa4si toistamiseen Vettelin autoon, kiilaten saksalaisen ulos kilpailusta. Kvjat sai kolaroinnista 10 sekunnin stop and go -rangaistuksen ja kolme rangaistuspistett\xc3\xa4. Radan toisessa mutkassa rytisi enemm\xc3\xa4nkin kun Haasin Esteban Guti\xc3\xa9rrez osui Force Indian Nico H\xc3\xbclkenbergiin, joka vei my\xc3\xb6s Rio Haryanton mukanaan keskeytt\xc3\xa4neiden listalle. Guti\xc3\xa9rrez sai kolareista varikon l\xc3\xa4piajorangaistuksen ja rangaistuspisteit\xc3\xa4. Turva-auto tuli radalle autoista irronneiden romujen siivoamisen ajaksi._NEWLINE_Turva-auton poistuttua Valtteri Bottas onnistui uusintal\xc3\xa4hd\xc3\xb6ss\xc3\xa4 ohittamaan Kimi R\xc3\xa4ikk\xc3\xb6sen ja n\xc3\xa4in ollen hankkimaan kakkospaikan takaisin itselleen. Kymmenennest\xc3\xa4 ruudusta l\xc3\xa4htenyt Hamilton nousi ensimm\xc3\xa4isell\xc3\xa4 kierroksella viidenneksi, ja ohitti uusintal\xc3\xa4hd\xc3\xb6ss\xc3\xa4 Felipe Massan. Kierroksella 7 Hamilton ohitti R\xc3\xa4ikk\xc3\xb6sen ja nousi kolmanneksi. Varikkopys\xc3\xa4hdysten j\xc3\xa4lkeen Bottas ajoi viel\xc3\xa4 toisena, kunnes Hamilton onnistui ohittamaan Bottaksen. R\xc3\xa4ikk\xc3\xb6nen palasi varikolta Bottaksen edelle kolmanneksi. Max Verstappen keskeytti kilpailun kuudennelta sijalta kierroksella 34 moottorin hajottua. Verstappen oli valitellut moottoriongelmia jo ennen kilpailun alkua._NEWLINE_Kilpailun voittoon ajoi Nico Rosberg, jolle voitto oli seitsem\xc3\xa4s per\xc3\xa4kk\xc3\xa4inen. H\xc3\xa4n nousi toiselle sijalle tasoihin Alberto Ascarin, Michael Schumacherin ja Sebastian Vettelin kanssa per\xc3\xa4kk\xc3\xa4isiss\xc3\xa4 voitoissa. Toiseksi nousi Rosbergin tallikaveri Lewis Hamilton. Kolmanneksi sijoittui Kimi R\xc3\xa4ikk\xc3\xb6nen ja nelj\xc3\xa4nneksi Valtteri Bottas. R\xc3\xa4ikk\xc3\xb6sen palkintokorokesija oli Ferrari-tallin historian 700._NEWLINE_Mercedeksen voitettua, valmistajan palkinnon otti vastaan palkintokorokkeella Kevin Taylor. Kuljettajien haastattelut suoritti palkintokorokkeella Martin Brundle._NEWLINE_Formula 1.comin virallisessa \xc3\xa4\xc3\xa4nestyksess\xc3\xa4 p\xc3\xa4iv\xc3\xa4n kuljettajaksi valittiin Renault\xe2\x80\x99n Kevin Magnussen.'